COLOCVIU STRATEGIC Nr. 14, 2009 


COLOCVIU STRATEGIC 


UNIVERSITATEA NAȚIONALĂ DE APĂRARE „CAROL l” 
CENTRUL DE STUDII STRATEGICE DE APĂRARE ŞI SECURITATE 


Nr. 14 
2009 


POLITICA UNIUNII EUROPENE 
IN DOMENIUL JUSTIȚIEI 
ȘI AFACERILOR INTERNE 


Procuror Mariana-Didina MIHAI 


CONCLUZII: 


e Politicile JAI implică funcţii şi prero- 
gative esenţiale ale statului naţional 
modern, precum furnizarea de securi- 
tate internă cetățenilor, controlarea 
frontierelor externe şi administrarea 
justiției. 


e Politicile JAI implică aspecte sensibile: 
combaterea criminalităţii şi imigrației 
ilegale, asigurarea echităţii sistemelor 
de azil şi protecţia acestora împotriva 
abuzului, precum şi facilitarea acce- 
sului la justiție. 


Convenții importante privind domeniul 
Justiţiei şi Afacerilor Interne (JAT) au fost elaborate 
în cadrul Consiliului Europei (extrădarea în 1957, 
asistența reciprocă judiciară în materie penală în 
1972 etc.). Convenţiile au permis instituirea funda- 
mentelor cooperării transfrontaliere în Europa în 
materia justiției penale. Ele au reprezentat un punct 
de plecare pentru o cooperare pe care statele 
membre CE au dezvoltat-o ulterior în construcția 
U.E., iar în prezent o serie de instrumente juridice 
ale Consiliului Europei sunt de fapt considerate ca 
făcând parte din acquis-ul juridic al U.E. 

Politicile în domeniul justiţiei şi afacerilor 
interne (JAI) al U.E., în contextul „spaţiului de 
libertate, securitate şi justiție” (SLSJ), reprezintă 


una din cele mai importante evoluţii ale procesului 
de integrare europeană la începutul secolului XXI. 
Cooperarea dintre statele membre ale U.E., în 
domeniul justiţiei şi afacerilor interne, a fost pro- 
pulsată de obiectivul politic al eliminării controa- 
lelor asupra persoanelor la frontierele dintre statele 
membre, pentru crearea unei „Europe a cetăţe- 
nilor”, şi pentru finalizarea pieței interne. Din raţi- 
uni de securitate internă, unele state membre, în 
special Marea Britanie, nu au fost dispuse să pro- 
greseze în acest domeniu în cadrul CE. Drept răs- 
puns, cinci state membre (Franța, Germania şi sta- 
tele Benelux) au decis în 1985 să înainteze în 
direcția acestui obiectiv în afara cadrului CE, 
creând sistemul „Schengen”. Începând cu 1985, 

statele Schengen, cărora li s-au alăturat mai multe 
state membre ale CE, au conceput şi pus treptat în 
aplicare un număr mare de „măsuri compensatorii” 
incluzând domenii precum controalele la frontierele 
externe, cooperarea polițienească, azilul, comba- 
terea diverselor tipuri de infracţiuni. Se impunea 
realizarea unui sofisticat Sistem de Informaţii 
Schengen (SIS) pentru a ,compensa” pierderea 
controalelor tradiționale asupra circulaţiei persoa- 
nelor peste frontierele interne. Până în 1995, aceste 
măsuri compensatorii erau puse în aplicare, iar 
controalele asupra persoanelor la frontierele interne 
au fost eliminate. Datorită naturii extensive a aces- 
tor măsuri „compensatorii”, sistemul Schengen a 
devenit un precursor şi un cadru al cooperării în do- 
meniul justiției şi afacerilor interne în spațiul UE. 

Un factor de dezvoltare a fost programul pieţei 
interne. Prin eliminarea celor mai multe bariere 
rămase în calea liberei circulații a bunurilor, capi- 
talurilor şi serviciilor, programul pieței interne a 
obligat toate statele membre - nu numai cele parti- 
cipante la Schengen - să consolideze cooperarea în 
anumite domenii JAI, pentru a împiedica ca noul 
flux de bunuri şi capitaluri, peste frontierele 
interne, să creeze riscuri la adresa securității inter- 
ne. Au fost înfiinţate grupuri de cooperare inter- 
guvernamentală, care au pregătit decizia luată de a 
se crea un Birou European de Poliţie, care ulterior a 
condus la înființarea Europol. 

Statele membre ale UE sunt angajate într-o 
gamă largă de forme de cooperare interguverna- 
mentală în domeniul JAI. Apariţia unor noi provo- 
cări în domeniul azilului, imigrației şi crimei orga- 
nizate transnaţionale, în urma noii permeabilități a 
frontierelor în Europa şi a dezintegrării sistemelor 
de securitate internă în unele state din est a 
determinat statele membre CE să creeze un funda- 
ment pentru cooperarea lor în domeniul JAI prin 
Tratatul de la Maastricht, semnat în 1991 şi intrat 
în vigoare în 1993. 

Tratatul de la Maastricht a reglementat azilul, 
imigrația, cooperarea judiciară în materie civilă şi 
penală şi cooperarea polițienească, precum şi 
combaterea formelor grave de crime. Acesta a 
acordat pentru prima dată instituţiilor UE compe- 
tenţa de a acţiona în aceste domenii. 


Deoarece unele state membre erau împotriva 
oricărei „comunitarizări” a politicilor JAI, aceste 
noi competențe au fost prevăzute într-o secțiune 
separată (titlul VI) din Tratatul privind Uniunea 
Europeană - nu în Tratatul CE - care a devenit apoi 
cunoscută sub numele de „al treilea pilon” al UE, 
primul fiind format de Tratatul CE, iar al doilea de 
politica externă şi de securitate comună (PESC). 

Al treilea „pilon” de la Maastricht, cu rolul 
important de a acorda întregului domeniu JAI o 
bază în tratatul UE şi de a permite incorporarea 
altor grupuri interguvernamentale în sistemul insti- 
tuțional al uniunii, avea şi un număr de deficiențe: 
nu avea obiective precise sau instrumente juridice 
adecvate, cerea unanimitatea statelor membre 
pentru toate deciziile, acorda numai un drept limitat 
de inițiativă Comisiei Europene, restrângea sever 
rolul Curţii de Justiţie şi Parlamentului European şi 
nu punea capăt existenţei separate a sistemului 
Schengen în afara UE. Deşi au fost obținute anu- 
mite progrese sub egida celui de-al treilea „pilon” 
de la Maastricht, precum instituirea definitivă a 
Europol şi câteva măsuri împotriva crimei orga- 
nizate, se impunea consolidarea lui pentru a permite 
o acţiune eficientă a U.E.. 

Oportunitatea reformării celui de-al treilea 
„pilon” de la Maastricht a apărut în cursul Confe- 
rinței Interguvernamentale din 1996/97, unde s-a 
convenit cu privire la Tratatul de la Amsterdam, 
intrat în vigoare la 1 mai 1999. Sub forma obiec- 
tivului creării unui „spaţiu de libertate, securitate şi 
justiţie” (Art. 2, TUE), noul tratat a ridicat dome- 
niul JAI la nivelul unui obiectiv fundamental al 
tratatului, care releva o gamă de obiective precise. 
De asemenea, tratatul prevedea „comunitarizarea” 
azilului, imigrației, controalelor la frontieră şi 
cooperării judiciare în materie civilă, domenii care 
erau transferate într-un titlu nou (titlul VI) din 
Tratatul CE, aducându-le în cadrul sistemului 
comunitar, cu instrumentele sale juridice benefice. 
Cooperarea polițienească şi cooperarea judiciară în 
materie penală au fost lăsate în cel de-al treilea 
„pilon” (titlul VI, TUE), dar şi în acest caz, capa- 
citatea decizională a fost mărită prin introducerea 
unor instrumente juridice mai eficiente. Rolul 
Curţii de Justiție a fost mărit considerabil în toate 


Autoarea este doctorand al Universităţii Naţionale de Apărare „Carol I” în domeniul „Ştiinţe 
militare”, absolventă a cursului postuniversitar introductiv în securitate naţională la Colegiul 
Naţional de Apărare, a unui master în securitate şi apărare la Universitatea Naţională de 

Apărare „Carol |” şi a unui master cu specializarea „Spaţiul public european”, în cadrul SNSPA, 


Bucureşti. 4 
In prezent, deține funcţia de procuror la Parchetul de pe lângă Inalta Curte de Casaţie şi 
Justiţie — DIICOT, Serviciul Teritorial Bucureşti. 

domeniile JAI. O altă reformă importantă a fost 
incorporarea sistemului Schengen în UE, acesta 
devenind în final parte cu drepturi depline a acquis- 
ului UE, odată cu intrarea în vigoare a Tratatului de 
la Amsterdam în 1999. 

Tratatul de la Amsterdam a marcat o dez- 
voltare majoră pentru cooperarea JAI în cadrul 
Uniunii, marcată de adoptarea a peste 100 de texte 
anual de către Consiliul European. Tratatul de la 
Amsterdam a furnizat fundamente pentru deciziile 
Consiliului European de avansare către un sistem 
european comun în domeniul azilului, de progre- 
sare considerabilă în direcția recunoaşterii recipro- 
ce în domeniul justiției penale şi de instituire a uni- 
tății transfrontaliere de anchetă EUROJUST. Con- 
siliul European de la Sevilla (iunie 2002) a adăugat 
obiectivelor SLSJ o orientare sporită în direcția 
combaterii imigrației ilegale şi cooperării conso- 
lidate în privința controalelor la frontierele externe. 

Tratatul a inclus toate elementele SLSJ - 
inclusiv sistemul Schengen în acquis-ul comunitar 
pe care noile state membre trebuie să-l accepte în 
momentul aderării, motiv pentru care noile state 
membre au aderat în mod automat şi la sistemul 
Schengen, deşi trebuie să aştepte o perioadă de 
timp pentru a se putea alătura elementelor opera- 
tionale ale sistemului. Pare rezonabil să afirmăm că 
în baza reformelor de la Amsterdam - care în esență 
nu au fost modificate de Tratatul de la Nisa (2003) 
- SLSJ a devenit în prezent unul din cele mai im- 
portante domenii de formulare a politicilor Uniunii 
Europene. 

La 18 - 19 octombrie 2007, cei 27 de şefi de 
stat şi de guvern ai statelor membre U.E., reuniți la 
Lisabona, au căzut de acord asupra unui nou tratat, 
destinat să realizeze o reformă a funcționării insti- 
tuțiilor comunitare. După criza generată de voturile 
negative ale francezilor şi olandezilor, în referendu- 
murile din 2005 cu privire la Constituţia europeană, 
noul text a fost calificat drept „un progres politic 
decisiv”: el scoate în evidență, în acelaşi timp, 
dificultățile de a impune interesul european asupra 
interesului național. 

Tratatul de la Lisabona este rezultatul lucră- 
rilor juriştilor Consiliului Europei: respectând misi- 
unea ce le fusese încredinţată (şi în stilul tratatelor 
de la Amsterdam şi Nisa), aceştia nu au făcut decât 
să modifice tratalele precedente prin amendamente, 
fără să propună inovaţii majore. Textul constituției 
a fost preluat (aproape) fragment cu fragment, însă 
nu direct, ci prin trimiteri punctuale la articolele 


completate sau modificate din tratatele de la Roma 
şi Maastricht. 

Principalele reforme instituţionale. Faţă de 
constituţia anterioară, Tratatul de la Lisabona nu 
înregistrează modificări semnificative de fond; 
dispozițiile acesteia au fost preluate integral, dar 
într-o ordine diferită şi integrate în tratatele de la 
Roma şi Maastricht. 

Modificând situația existentă în prezent — pre- 
şedenția Consiliului European asigurată de şeful de 
stat sau de guvern din statul membru care deține în 
acel moment preşedenția Consiliului de miniştri, 
Tratatul de la Lisabona creează funcţia de preşe- 
dinte al Consiliului European. Acesta va avea un 
mandat de doi ani şi jumătate. Desemnarea acestui 
preşedinte va asigura reprezentarea externă a Uniu- 
nii, va spori continuitatea şi vizibilitatea diploma- 
tiei europene. 

Coerenţa Politicii Externe şi de Securitate 
Comună (PESC) va fi, de asemenea, ameliorată în 
viitor, prin crearea unui post de Înalt reprezentant 
pentru Afaceri Externe şi Politică de Securitate, în 
acelaşi timp vicepreşedinte al Comisiei Europene, 
care va dispune de prerogativele unui ministru de 
externe al uniunii, fiind ajutat şi de un important 
personal diplomatic. 

Din 2014, se va schimba modul de realizare a 
majorității calificate pentru deciziile luate în Consi- 
liul de Miniştri. Noul sistem, are drept scop sta- 
bilirea unui nou echilibru, echitabil, între statele 
mici şi cele mari. 

Din 2014, structura Comisiei Europene va fi 
redusă: numărul de comisari va fi coborât de la 27 
la 18, iar viitorii comisari vor fi aleşi printr-un sis- 
tem de rotație egalitară între statele membre, pentru 
un mandat de 5 ani. 

Puterile Parlamentului European sunt întărite, 
datorită generalizarii procedurii codeciziei în pro- 
cesul legislativ, iar parlamentele naţionale dobân- 
desc puterea de a controla respectarea principiului 
subsidiarităţii şi vor avea astfel un rol important în 
procedura legislativă europeană. 

Prin intermediul unei referințe înscrise în 
tratatul de reformă, Carta europeană a drepturilor 
fundamentale dobândeşte forță juridică obligatorie. 

Acceptarea acestor reforme a fost făcută cu 
importante compromisuri în favoarea principalilor 
opozanți, ţările eurosceptice. Noua ponderare a 
voturilor în Consiliul de miniştri pentru calcularea 
majorității calificate este amânată pentru 2014, cu o 
posibilitate de decalare până în 2017. 

Principiul supremației dreptului comunitar asu- 
pra dreptului național a fost suprimat; clauza afe- 
rentă din proiectul de constituţie este însă înlocuită 
în noul tratat cu o declaraţie cu privire la principiile 
edictate de Curtea Europeană de Justiţie. 

Apar şi alte modificări, dar acestea nu au con- 
secinţe importante în plan juridic: termenii constituţie 
şi constituțional dispar din noul text; este suprimată, 
de asemenea, referința la simbolurile uniunii: drape- 
lul, imnul şi deviza. 

Noul tratat, semnat oficial la 13 decembrie 
2007 la Lisabona, realizează o încorporare în tra- 
tatele de la Roma şi Maastricht a inovaţiilor aduse 
prin conferinta interguvernamentală din 2004. 

Politica Externă şi de Securitate Comună ca- 
pătă o nouă dimensiune prin Tratatul de la 
Lisabona, în special prin crearea unui post de înalt 
reprezentant pentru politică externă (numit şi 
respectiv demis de Consiliul European, având drept 
misiune conducerea PESC şi fiind în acelaşi timp 


vicepreşedinte al Comisiei Europene — Amenda- 
mentul 19, de introducere a Art. 9E la TUE) şi prin 
inscrierea în tratat a caracterului interguver- 
namental al PESC. 

Tratatul facilitează recursul la cooperarea 
consolidată între statele membre care doresc să 
avanseze mai repede decât altele în domenii în care 
unanimitatea va rămâne regula — exemplu fisca- 
litatea sau politica externă. 

Uniunea Europeană dobândeşte personalitate 
juridică, iar cei trei piloni (politicile comunitare, 
PESC şi cooperarea judiciară şi polițienească în 
materie penală) vor fuziona. În materie de coope- 
rare judiciară şi polițienească, cele mai multe deci- 
zii vor fi luate cu majoritatea voturilor statelor 
membre (şi nu cu unanimitate). Pentru că favori- 
zează o mai bună colaborare între statele membre, 
aceste dispoziţii vor sprijini probabil lupta împo- 
triva terorismului, dar vor da, în acelaşi timp, un 
nou avânt politicii comune cu privire la imigrație. 


PROPUNERI: 
Generalizarea procedurii codeciziei în procesul legislativ pentru întărirea 
puterilor Parlamentului European, şi pentru dobândirea de către parlamentele 
naționale a puterii de a controla respectarea principiului subsidiarității, 
elemente ce vor avea astfel un rol important în procedura legislativă europeană. 
Sporirea continuității şi vizibilității diplomaţiei europene. 
Întărirea cooperării judiciare şi polițienești la nivelul Uniunii Europene. 
Îmbunătăţirea cooperării României cu alte state membre UE în domenii precum 


fiscalitatea sau politica externă. 

